ಕೇಂದ್ರ ಸಚಿವರ ಮಗ ಎಂದು ಹೇಳಿ ಶಾಸಕರ ರೇಂಜ್ ರೋವರ್ ಕಾರ್ ಪಡೆಯಲು ಬಂದವ ಅರೆಸ್ಟ್

ಬಳ್ಳಾರಿ: ಕೇಂದ್ರ ವಿಮಾನಯಾನ ಖಾತೆ ಸಚಿವರ ಮಗ ಅಂತಾ ಹೇಳಿಕೊಂಡು ಶಾಸಕರಿಗೆ ವಂಚಿಸಲು ಯತ್ನಿಸಿದ್ದ 6 ಮಂದಿಯನ್ನು ಬಳ್ಳಾರಿ ಪೊಲೀಸರು ಅರೆಸ್ಟ್ ಮಾಡಿದ್ದಾರೆ.

ಹೊಸಪೇಟೆ ಶಾಸಕ ಆನಂದಸಿಂಗ್ ಅವರ ರೇಂಜ್ ರೋವರ್ ಕಾರು ಪಡೆದು ಪರಾರಿಯಾಗಲು ಯತ್ನಿಸಿದ ರಾಬಿನ್ ಮತ್ತು ಆತನ ಗ್ಯಾಂಗ್ ನ್ನು ಪೊಲೀಸರು ಬಂಧಿಸಿದ್ದಾರೆ. ಶಾಸಕರು ನೀಡಿದ ದೂರಿನ ಮೇರೆಗೆ ರಾಬಿನ್ ಓಡಿಸುತ್ತಿದ್ದ ಸಂಸದ ಅನ್ನೋ ಸ್ಟಿಕ್ಕರ್ ಅಂಟಿಕೊಂಡು ಸೈರನ್ ಹಾಕಿದ್ದ ಇನ್ನೋವಾ ಕಾರನ್ನೂ ಜಪ್ತಿ ಮಾಡಿದ್ದಾರೆ.

ಇದೇ ರಾಬಿನ್ ಈ ಹಿಂದೆ ಸಿಂಧನೂರ ಶಾಸಕ ಹಂಪನಗೌಡ ಬಾರ್ದಲಿಗೆ ಆಂಧ್ರ ಡಿಸಿಎಂ ಮಗನೆಂದು ಪರಿಚಯ ಮಾಡಿಕೊಂಡಿದ್ದನು ಎಂದು ತಿಳಿದುಬಂದಿದೆ. ಶಾಸಕದ್ವಯರಿಗೆ ಮೋಸ ಮಾಡಲು ಯತ್ನಿಸುತ್ತಿದ್ದ ಭೂಪ ಈಗ ಜೈಲು ಸೇರಿದ್ದಾನೆ.